**גלן פרדריק אייבי** (באנגלית: **Glenn Frederick Ivey**; נולד ב-27 בפברואר 1961) הוא פוליטיקאי ועורך דין אמריקאי ההמכהן כחבר בבית הנבחרים של ארצות הברית מטעם מחוז הקונגרס הרביעי של מרילנד, מאז 2023. המחוז חולש על רוב האזורים בעלי הרוב האפרו-אמריקאי במרילנד ובמטרופולין של וושינגטון הבירה.

טרם היבחרו לבית הנבחרים, כיהן אייבי כיועץ ראשי של מנהיג הרוב בסנאט טום דאשל, כיועץ לסנאטור פול סארביינז במהלך פרשת וייטווטר, כיועץ הרוב הראשי של ועדת הבנקאות של הסנאט, ובצוות של ג'ון קוניירס. הוא גם עבד עבור עורך הדין אריק הולדר כעוזר פרקליט, וכיו"ר נציבות השירות הציבורי של מרילנד. הוא נבחר פעמיים כפרקליט המדינה של מחוז הנסיך ג'ורג', מרילנד.

ביוגרפיה
--------

אייבי נולד בצ'לסי, מסצ'וסטס, וגדל ברוקי מאונט שבצפון קרוליינה, שם התגוררה חלק גדול ממשפחתו המורחבת. אמו עבדה כמורה השחורה הראשונה בבית ספר שכולו לבן. משפחתו הקרובה עברה מאוחר יותר לדייל סיטי, וירג'יניה, לאחר שאביו קיבל עבודה במשרד העבודה של ארצות הברית. אייבי סיים בהצטיינות את לימודיו באוניברסיטת פרינסטון, שם קיבל תואר AB בפוליטיקה בשנת 1983. בשנת 1986 קיבל תואר JD מבית הספר למשפטים באוניברסיטת הרווארד.

לאחר שסיים את לימודי המשפטים בהרווארד ב-1986, אייבי עבד במשרד עורכי הדין גורדון-פיינבלט בבולטימור. מ-1987 עד 1988, עבד בגבעת הקפיטול כעוזר של ג'ון קוניירס.

בשנת 1989, משרד המשפטים של ארצות הברית שכר את אייבי כעוזר פרקליט בוושינגטון הבירה. הוא עבד עבור פרקליט המדינה של מחוז קולומביה אריק הולדר. לאחר מכן, חזר אייבי לגבעת הקפיטול על מנת לשמש כיועץ של של יו"ר ועדת הבנקאות של הסנאט האמריקאי, דונלד ריגל. מ-1995 עד 1997, הוא שימש כיועץ של הסנאטור פול סארביינז. עוד שימש אייבי כיועץ ראשי של המנהיג הדמוקרטי בסנאט טום דאשל עד 1998. במרץ 1998, המושל פאריס גלנדנינג מינה את אייבי לכהן כיו"ר ועדת השירות הציבורי של מרילנד.

אייבי התמודד על מועמדותו של פרקליט המדינה של מחוז הנסיך ג'ורג' בשנת 2002, וביקש לרשת את פרקליט המדינה היוצא ג'ק בי ג'ונסון. בפריימריז, הוא זכה לתמיכה של אלברט ווין, הסנאטור האמריקני פול סארבנייז והוושינגטון פוסט. הוא ניצח את סגן פרקליט המדינה מארק ספנסר בפריימריז עם 60.0% מהקולות. וניצח ללא התנגדות בבחירות הכלליות.

לאחר תום כהונתו השנייה כפרקליט המדינה, הפך לשותף ב-Venable LLP לפני שעבר לתפקיד כשותף ב-Leftwich & Ludaway, בוושינגטון הבירה, מ-2012 עד 2017. לאחר מכן, הוא היה שותף במשרד עורכי הדין פרייס בנוביץ'. בשנת 2020, פתח משרד עורכי דין משלו, Ivey & Levetown, בגרינבלט, מרילנד.

ניסיונות להיבחר לבית הנבחרים
----------------------------

באוקטובר 2011, אייבי אמר באמצעות דוברו שהוא שוקל להתמודד לבית הנבחרים של ארצות הברית מטעם המחוז הקונגרס הרביעי של מרילנד, כשהוא מאתגר את החברה המכהנת, דונה אדוארדס. הוא הכריז על מועמדותו ב-3 בנובמבר אך נשר מהמירוץ בינואר 2012, ואמר שאינו מצליח לגייס מספיק כסף לקמפיין שלו.

בספטמבר 2015, אייבי הודיע כי יתמודד שוב על מושבו בבית הנבחרים מטעם המחוז הקונגרס הרביעי של מרילנד, בניסיון לרשת את אדוארדס, שהתמודדה ללא הצלחה לסנאט של ארצות הברית ב-2016.

במהלך הפריימריז, אייבי זכה לתמיכתו של התובע הכללי לשעבר של ארצות הברית אריק הולדר, מנכ"ל המחוז, רושרן בייקר, סנטור המדינה ויקטור ר. רמירז ומנהיגים עירוניים רבים. הוא גם הוביל על מתחריו, כולל סגן מושל מרילנד לשעבר, אנתוני בראון, ונציגת המדינה ג'וזלין פניה-מלניק, בגיוס כספים עד סוף הקמפיין.
הפריימריז נערך ב-26 באפריל 2016. בראון ניצח את אייבי, 41.6% ל-34.0%, בהפרש של 8,712 קולות מתוך 114,623 מצביעים.
ב-26 באוקטובר 2021, אייבי הכריז בשלישית על מועמדותו לבית הנבחרים מטעם המחוז הקונגרס הרביעי של מרילנד, בניסיון לרשת את הנציג היוצא אנתוני בראון, שהתמודד לתפקיד התובע הכללי של מרילנד ב-2022.
הפריימריז נערך ב-19 ביולי 2022. אייבי ניצח את דונה אדוארדס שביקשה לחזור לתפקידה, בפער של 51.8% מול 35.2%, הפרש של 13,677 קולות מתוך 82,662 מצביעים. הוא ניצח בבחירות הכלליות ב-8 בנובמבר 2022, והביס את המועמד הרפובליקני ג'ף וורנר.

עמדות פוליטיות
--------------

כשאייבי נכנס לראשונה לתפקידו כפרקליט המדינה ב-2002, הוא אמר שהוא מאמין בשימוש בעונש מוות. הוא ביקש ליישם עונש מוות מספר פעמים במהלך כהונתו כפרקליט המדינה, ואמר בנובמבר 2007 כי הגיש הודעה על כוונתו לבקש עונש מוות במקרה בערך פעם בשנה.

בפברואר 2009, העיד בפני ועדת ההליכים השיפוטיים של בית הנבחרים במרילנד כי חל שינוי בדעתו במהלך תקופתו כפרקליט המדינה, במיוחד בגלל ההשפעה שהייתה לתהליך על משפחות הקורבנות. בינואר 2012, הוא כינה שימוש בעונש מוות "כלי פוליטי" ודחף להצעת חוק שתבטל את עונש המוות במרילנד במהלך מושב החקיקה ב-2012.

אייבי התנגד להסכם המעצמות על תוכנית הגרעין האיראנית שנוהל על ידי ממשל אובמה ב-2015. בדצמבר 2021, הוא אמר שהוא רוצה התחייבות ל"בדיקות מלאות ונייטרליות של אתרי הגרעין האיראניים, ולהפסיק את המימון של איראן לחמאס וחזבאללה, בטרם השיחות ימשיכו.

באוקטובר 2012, אייבי הביע תמיכה במשאל עם לתמיכה בלגליזציה ונישואים חד מיניים במרילנד.

בשנת 2006, נסע אייבי לישראל יחד עם נבחרי ציבור מקומיים נוספים בטיול של המועצה לקשרי קהילה יהודית. הוא תומך בפתרון שתי המדינות לסכסוך הישראלי-פלסטיני ובזכותה של ישראל להתקיים ולהגן על עצמה. בדצמבר 2021, הוא אמר שיצביע בעד מימון מערכת כיפת ברזל והתנגד להצבת תנאים לסיוע החוץ של ארצות הברית לישראל כדי למנף מרכיבים של משא ומתן על פתרון שתי המדינות.

חיים אישיים
-----------

אייבי נשוי מאז 1988 לג'ולין אייבי ולהם חמישה ילדים, כולל חבר בית הנבחרים של מרילנד ג'וליאן אייבי, והם גרים בצ'ברלי, מרילנד.

בפברואר 2004 לקח אייבי חופשה בת מספר שבועות על מנת לעבור ניתוח להסרת גידול סרטני בגודל שעועית בכלייתו. רופאיו אמרו לו שהסרטן התגלה מוקדם וסיכוייו להחלמה מלאה טובים. מאז הוא נטול סרטן.

קישורים חיצוניים
----------------

ויקישיתוף מדיה וקבצים בנושא **גלן אייבי** בוויקישיתוף
* 
* גלן אייבי באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  Glenn Ivey quits race against Donna Edwards, Washington Post, ‏28 ביוני 2023 (באנגלית אמריקאית)
2. ↑  Death penalty actions alarm, Baltimore Sun, ‏15 בנובמבר 2007
3. ↑  Adam Willis,Taylor DeVille, Outside political groups spending big in several Maryland primaries, The Baltimore Banner, ‏12 ביולי 2022 (באנגלית)
4. ↑  Gabby Deutch, Glenn Ivey gavels in, Jewish Insider, ‏3 בדצמבר 2021 (באנגלית אמריקאית)
5. ↑  Edward A. Luce, The Baltodano Breast Reduction Score: A Nationwide, Multi-Institutional, Validated Approach to Reducing Surgical-Site Morbidity, **Plastic & Reconstructive Surgery** 142, 2018-09, עמ' 415e–415e doi: 10.1097/prs.0000000000004657

|  |  |
| --- | --- |
| בקרת זהויות עריכת הנתון בוויקינתונים | 
* US Congress: I000058

 |